b'\n_START_ARTICLE_\nLatakija\n_START_SECTION_\nEtimologija\n_START_PARAGRAPH_\nPodobno kot mnogo drugih selevkidskih mest je tudi Latakija dobila ime po enem od \xc4\x8dlanov vladajo\xc4\x8de dinastije. Selevk I. Nikator jo je v \xc4\x8dast svoji materi Laodiki poimenoval Laodikeja na obali (gr\xc5\xa1ko \xce\x9b\xce\xb1\xce\xbf\xce\xb4\xce\xaf\xce\xba\xce\xb5\xce\xb9\xce\xb1 \xe1\xbc\xa1 \xce\xa0\xce\xac\xcf\x81\xce\xb1\xce\xbb\xce\xbf\xcf\x82: Laodikeia \xc3\xa9 P\xc3\xa1ralos). Kasneje so ime polatinili v Laodicea ad Mare. Izvirno ime se je ohranilo v arabski obliki kot \xd8\xa7\xd9\x84\xd9\x84\xd8\xa7\xd8\xb0\xd9\x82\xd9\x8a\xd8\xa9\xe2\x80\x8e (al-Ladhiqiyyah). V Osmanskem cesarstvu se je imenovala Lazkiye.\n_START_SECTION_\nRimsko in bizantinsko obdobje\n_START_PARAGRAPH_\nMesto je bilo sedem stoletij pomembna sirska kolonija Rimskega cesarstva. Imenovala se je Laodicea in Syria ali Laodicea ad mare. Od leta 528 do 637 je bila upravno sredi\xc5\xa1\xc4\x8de bizantinske province Teodoriane. V 1. stoletju n. \xc5\xa1t. je v njej \xc5\xbeivelo veliko Judov. V 4. stoletju je v njej \xc5\xbeivel heretski \xc5\xa1kof Apolinarij. Mesto je od najzgodnej\xc5\xa1ega obdobja kovalo svoj denar.\n_START_SECTION_\nKri\xc5\xbearji, Ajubidi in Mameluki\n_START_PARAGRAPH_\nPo neuspelih poskusih Bohemonda I. Antio\xc5\xa1kega, da bi Bizantincem odvzel Latakijo, je mesto leta 1103 osvojila kri\xc5\xbearska vojska pod poveljstvom Tankreda Galilejskega, veterana prve kri\xc5\xbearske vojne in regenta Kne\xc5\xbeevine Antiohije. Po porazu antio\xc5\xa1ke vojske v bitki pri Haranu leta 1104 so mesto ponovno zasedli Bizantinci, vendar so ga kmalu spet izgubili. V pogodbi, podpisani leta 1108 se je Bohemond obvezal, da bo Latakijo do leta 1110 vrnil Bizantincem, vendar obveze ni spo\xc5\xa1toval in Latakija je ostala pod antio\xc5\xa1ko oblastjo. Postala je glavno antio\xc5\xa1ko pristani\xc5\xa1\xc4\x8de, dokler niso Antiohije leta 1268 osvojili Mameluki._NEWLINE_Okoli leta 1300 je arabski geograf \xc5\xa0amsudin Al Dima\xc5\xa1ki zapisal, da Latakija nima teko\xc4\x8de vode, da so drevesa bolj redka, ima pa \xc2\xbb\xc4\x8dudovito pristani\xc5\xa1\xc4\x8de, polno velikih ladij\xc2\xab. Leta 1332 je Latakijo obiskal maro\xc5\xa1ki svetovni potnik Ibn Batuta.\n_START_SECTION_\nOsmansko cesarstvo\n_START_PARAGRAPH_\nV osmanskem obdobju je bila latakijska regija naseljena ve\xc4\x8dinoma z alaviti. Pomembna manj\xc5\xa1ina so bili Turkmeni. V mestu samem je \xc5\xbeivelo veliko sunitov in kristjanov. Zemlji\xc5\xa1ki gospodje na pode\xc5\xbeelju so bili ve\xc4\x8dinoma suniti, kmetje pa ve\xc4\x8dinoma alaviti. Alaviti so bili relativno avtonomni, vendar niso imeli priznanega niti statusa milleta. Odnosi med njimi in osmanskimi gospodarji so bili zato precej napeti._NEWLINE_Ko je bil leta 1888 ustanovljen Bejrutski vilajet, je Latakija postala njegovo najbolj severno mesto.\n_START_SECTION_\nObdobje Francoskega mandata\n_START_PARAGRAPH_\nLeta 1920 je Latakija pripadla Francoskemu mandatu v Siriji. Ustanovljena je bila Alavitska dr\xc5\xbeava, ki je trajala do leta 1936, ko je bila priklju\xc4\x8dena k Siriji.\n_START_SECTION_\nSodobno obdobje\n_START_PARAGRAPH_\nSkoraj vse klasi\xc4\x8dne zgradbe v mestu so bile poru\xc5\xa1ene, pogosto tudi zaradi potresov. Med ohranjene spadata slavolok zmage in korintski stebri, znani kot Dionizova kolonada._NEWLINE_Leta 1948 je bil narejen obse\xc5\xbeen na\xc4\x8drt za obnovo mesta. Prva faza obnovitvenih del v pristani\xc5\xa1\xc4\x8du, ki so se za\xc4\x8dela leta 1950, je bila zaklju\xc4\x8dena \xc5\xbee naslednje leto in pristani\xc5\xa1\xc4\x8de je za\xc4\x8delo prevzemati vedno ve\xc4\x8dji dele\xc5\xbe sirske prekomorske trgovine._NEWLINE_Leta 1957 je Tur\xc4\x8dija obto\xc5\xbeila Sirijo, da \xc5\xa1\xc4\x8diti tur\xc5\xa1ke komuniste, in za\xc4\x8deli ob sirski meji kopi\xc4\x8diti svojo vojsko. Gamal Abdel Naser je zato ukazal, da se v Latakiji izkrca 4.000 egiptovskih vojakov._NEWLINE_Latakija je bila leta 1968 z avtocesto povezana z Alepom in dolino Evfrata. Cesto je dopolnila dograditev \xc5\xbeelezni\xc5\xa1ke proge do Homsa. Pomen pristani\xc5\xa1\xc4\x8da se je zaradi krize v Libanonu in izgube pristani\xc5\xa1\xc4\x8d Bejrut in Tripoli po letu 1975 \xc5\xa1e pove\xc4\x8dal._NEWLINE_V oktobrski vojni leta 1973 se je tik pred Latakijo dogajala pomorska bitka med Izraelom in Sirijo.'